Udsatte borgere og hjemløse kan nu få udleveret gratis mundbind i hele Aalborg Kommune. Det har flere på værestedet Café Parasollen benyttet sig af.

Hjemløse, udsatte borgere på kontanthjælp og personer med integrationsydelse har nu mulighed for gratis at få udleveret mundbind. Kommunen har i samarbejde med Region Nordjylland udsendt 250.000 mundbind til væresteder rundt omkring i byen, som borgere, hvor anskaffelsen af mundbind kan ses som en væsentlig økonomisk udgift, frit kan afhente et. Ifølge regionschef i Kirkens Korshær Nordjylland, Jonas Jacobsen, var det en vigtig overvejelse, at tilbuddet skulle favne bredt. - Vi dækker bredt i byen, så de udsatte og de hjemløse, og dem, som har brug for det, har mulighed for at få et gratis mundbind med på vejen, siger Jonas Jacobsen til Tv2 Nord. Et uforudsigeligt behov Selvom det kan være svært helt at vurdere behovet for mundbind til socialt udsatte, har kommunen og regionen alligevel valgt at prioritere målgruppen. - Det, der er mest centralt i den her måde at gøre tingene på er, at det er en gruppe mennesker, som ellers ikke vil have mulighed for at få fat på et mundbind, fordi pengene er knappe og bliver prioriteret på andre ting. Derfor er det rigtig fint, at vi på denne måde kan hjælpe dem, så vi mindsker smittespredningen, lyder det fra Jonas Jacobsen. Brugerne af Café Parasollen er glade for tiltaget Ikke blot regionen og kommunen er begejstrede for det nye tiltag. Café Parasollen, placeret i Aalborg centrum, er en selvejende institution, der samarbejder med KFUM´s Sociale Arbejde, og er blot ét af de tilbud de udsatte får. Her bespiser de dagligt omkring 100 udsatte. Eva Persson kommer ofte på Parasollen og får et måltid mad. Hun synes, det er en god idé med mundbind. - Økonomisk betyder det meget. Jeg sidder jo ikke her uden grund. Jeg lever af kontanthjælp, hvor man ikke får ret meget, så det betyder meget, at der bliver udleveret mundbind her fra Parasollen. Freddie Frederiksen synes, det er en god idé, at han kan få udleveret mundbind gratis. Han forventer dog ikke at komme til at gøre brug af det. - Jeg bruger aldrig kollektiv trafik, men jeg kan ikke komme til at bruge det. Jeg har skæg - har du prøvet at tage sådan et mundbind på med skæg? Det er ikke noget, jeg gider bekymre mig om. Får jeg covid-19, så får jeg covid-19.